Source: http://www.fmph.uniba.sk/index.php?id=402
Timestamp: 2013-05-19 20:28:51+00:00
Document Index: 1756743

Matched Legal Cases: ['§ 33', 'Čl. 2', 'Čl. 3', 'Čl. 4', '§ 53', 'Čl. 5', 'Čl. 6', 'Čl. 7', 'Čl. 8', '§ 57', 'Čl. 9', 'Čl. 10', 'Čl. 11', 'čl. 29', 'Čl. 12', 'Čl. 13', 'Čl. 14', 'Čl. 15', 'Čl. 16', 'čl. 1', 'Čl. 17', 'Čl. 18', '§ 67', 'Čl. 19', 'Čl. 20', 'Čl. 21', 'Čl. 22', 'čl. 2', 'Čl. 23', 'Čl. 24', 'Čl. 25', 'Čl. 26', 'čl. 31', 'Čl. 27', 'Čl. 28', 'čl. 29', 'čl. 24', 'Čl. 29', 'čl. 11', 'čl. 28', 'čl. 35', 'Čl. 30', 'čl. 20', 'Čl. 31', 'čl. 32', 'čl. 33', 'čl. 27', 'Čl. 32', 'Čl. 33', 'čl. 13', '§ 72', 'Čl. 34', '§ 66', 'čl 33', 'Čl. 35', 'čl. 34', 'čl. 34', 'čl. 34', 'čl. 34', 'Čl. 36', 'čl. 34', 'čl. 35', 'Čl. 37', 'čl. 36', 'Čl. 38', 'Čl. 39', 'Čl. 40', 'Čl. 41', 'Čl. 42', 'Čl. 1', '§ 59', '§ 70', '§ 51', 'Čl. 2', '§27', '§ 57', '§ 57', 'Čl. 2', '§ 57', '§ 58', 'Čl. 52', '§ 58', '§ 58', '§ 58', '§ 54', '§ 20', '§ 70', '§ 7', '§ 51', '§ 51', '§ 67', 'čl. 21', 'čl. 26', '§ 66', 'čl. 23', 'čl. 23', 'čl. 20', 'čl. 29', '§ 63', '§ 63', '§ 65', '§ 65', '§ 54']

Štúdium > Dokumenty > Študijný poriadok Možnosti štúdia na fakultePrijímacie konanie, prestupyNovoprijatým študentomHarmonogram štúdiaPoplatkyBakalárske štúdiumMagisterské štúdiumŠtátne skúškyRigorózne konanieDoktorandské štúdiumRozvrhy a obsadenosť predmetovŠtudijné oddelenieŠtudentská vedecká konferenciaŠtudentská anketaDokumentyŠtudijný poriadokŠtipendijný poriadok Archív študijných programov a sylabov predmetovLinkyŠtúdium v zahraničíĎalšie vzdelávanie Schválený Akademickým senátom FMFI UK dňa 16.2.2009Akademickým senátom UK dňa 18.2.2009
Študijný poriadok Tento študijný poriadok je v zmysle § 33 ods. 3 písm. a) zákona č. 131/2002 Z. z. o vysokých školách a o zmene a doplnení niektorých zákonov (ďalej len „zákon o vysokých školách“) vnútorným predpisom Fakulty matematiky, fyziky a informatiky (ďalej len „fakulta“) Univerzity Komenského v Bratislave (ďalej len univerzita) a bol schválený Akademickým senátom fakulty v zmysle zákona[i] dňa 16. februára 2009. Študijný poriadok je v súlade so študijným poriadkom univerzity a špecifikuje niektoré jeho ustanovenia na podmienky fakulty.
I. časťVšeobecné ustanovenia
(1) Týmto Študijným poriadkom FMFI UK sa riadi štúdium študentov fakulty prijatých na študijné programy akreditované v zmysle zákona o vysokých školách. (2) Na študentov zapísaných na študijné odbory zriadené podľa doterajších predpisov a študentov doktorandského štúdia vo vedných odboroch zriadených podľa doterajších predpisov sa vzťahuje Študijný a skúšobný poriadok kreditového štúdia fakulty schválený AS FMFI dňa 6.marca 2000, pokiaľ nie je vo vnútorných predpisoch UK alebo fakulty stanovené inak.
Čl. 2Základné ustanovenie
Na FMFI UK sú zaručené všetky akademické práva a slobody. V súvislosti so štúdiom je to najmä právo študenta učiť sa pri zachovaní slobodného výberu štúdia v rámci akreditovaných študijných programov a sloboda výučby spočívajúca najmä v otvorenosti rôznym vedeckým názorom, výskumným metódam a umeleckým smerom a v možnosti vyjadrovania vlastných názorov.
II. časťPravidlá prijímacieho konania na FMFI UK
Čl. 3Prijímacie konanie a podmienky prijatia na štúdium
(1) Prijímacie konanie je proces, ktorý umožňuje uchádzačovi preukázať splnenie určených podmienok na štúdium na fakulte a stať sa študentom zvoleného študijného programu na fakulte. (2) Základné podmienky prijatia na štúdium stanovuje zákon o vysokých školách. Fakulta môže určiť na prijatie na štúdium príslušného študijného programu ďalšie podmienky a spôsob ich overovania. Súčasťou overovania splnenia podmienok na štúdium môže byť prijímacia skúška, ak to fakulta určí.[ii] Prijímacie konanie na doktorandské štúdium obsahuje prijímaciu skúšku vždy.[iii]
Čl. 4Prihláška na štúdium
(1) Dekan fakulty zverejní včas, najneskôr do 20. septembra v akademickom roku, ktorý predchádza akademickému roku, v ktorom sa má štúdium začať, ak ide o bakalársky študijný program alebo študijný program podľa § 53 ods. 3 zákona o vysokých školách, a pri ostatných študijných programoch najneskôr dva mesiace pred posledným dňom určeným na podanie prihlášok, lehotu na podanie prihlášok na štúdium, podmienky prijatia na štúdium, termín a spôsob overovania ich splnenia, a ak je súčasťou overovania schopností na štúdium prijímacia skúška, aj formu a rámcový obsah skúšky a spôsob vyhodnocovania jej výsledkov, ako aj informáciu o počte uchádzačov, ktorý plánuje fakulta prijať na štúdium príslušného študijného programu.[iv]
(2) Skutočnosti podľa odseku 1 sa zverejňujú na úradnej výveske fakulty a spôsobom, ktorý umožní hromadný prístup. Do ukončenia prijímacieho konania nie je možné tieto skutočnosti dodatočne meniť. (3) Prijímacie konanie sa pre uchádzača o štúdium začína doručením jeho písomnej prihlášky na štúdium na fakultu.[v]
(4) Prihláška na štúdium musí byť podaná na predpísanom tlačive, v určenom termíne a musí byť podpísaná uchádzačom. Jeden uchádzač v jednom akademickom roku môže podať prihlášku najviac na tri študijné programy. Ak uchádzač podáva prihlášku na viac študijných programov v dennej forme štúdia, tieto sa uvádzajú na jednom tlačive v poradí záujmu. (5) Uchádzač so zdravotným postihnutím môže k prihláške pripojiť žiadosť, na základe ktorej sa určí forma prijímacej skúšky a spôsob jej vykonania s prihliadnutím na jeho zdravotné postihnutie. (6) K prihláške sa priloží doklad o zaplatení poplatku za prijímacie konanie. Výška poplatku za prijímacie konanie sa zverejní podľa odseku 2.
(7) Ak prihláška nie je riadne vyplnená, alebo ak neobsahuje doklad o zaplatení poplatku podľa odseku 6, fakulta vyzve uchádzača, aby nedostatky v ustanovenej lehote odstránil. Ak uchádzač v ustanovenej lehote nedostatky neodstráni, prihláška sa považuje za neplatnú.
(8) Ak je súčasťou prijímacieho konania prijímacia skúška, fakulta zašle uchádzačovi pozvánku na prijímaciu skúšku najneskôr 28 dní pred termínom konania skúšky, prípadne pred termínom konania jej prvej časti.
Čl. 5Prijímacia skúška
(2) Na konanie prijímacej skúšky musí byť stanovený aspoň jeden riadny a spravidla jeden náhradný termín; tieto termíny musia byť stanovené v súlade so Štatútom UK.[vi]
(3) Náhradný termín skúšky môže v odôvodnených prípadoch povoliť dekan uchádzačovi, ktorý o to písomne požiada. Dôvodom na povolenie náhradného termínu môže byť napr. náhle ochorenie alebo štúdium v zahraničí, keď je prípravou na štúdium na UK, alebo účasť uchádzača na prijímacej skúške na inej fakulte UK. (4) Prijímacia skúška na prvý a druhý stupeň štúdia musí byť písomná; kde si to vyžaduje charakter študijného programu, môže byť doplnená aj ústnou alebo talentovou skúškou alebo overením fyzických, resp. iných predpokladov.
(5) Dekan môže určiť, že študentom sa za výsledok prijímacej skúšky na bakalársky študijný program alebo jej časti bude rátať výsledok externej časti maturitnej skúšky z predmetu, ktorý určí dekan.
(6) Dekan môže ustanoviť pravidlá, ktoré je uchádzač povinný dodržiavať počas prijímacej skúšky.
(7) Dekan vymenuje na vykonanie prijímacej skúšky skúšobnú komisiu. Skúšobná komisia je najmenej trojčlenná.
(8) Pred začiatkom prijímacej skúšky alebo jej časti sa overuje totožnosť uchádzača podľa občianskeho preukazu alebo iného dokladu totožnosti (cestovný pas). (9) O priebehu prijímacej skúšky každého uchádzača sa vedie zápis, ktorý je súčasťou spisu o prijímacom konaní. Súčasťou tohto spisu je aj:a) vypracovaný a vyhodnotený písomný test s uvedením výsledku (počet získaných bodov) a podpísaný osobou, ktorá test hodnotila, resp. vkladala údaje do počítača,
b) záznam o ústnej skúške (ak bola súčasťou prijímacej skúšky), ktorý obsahuje otázky položené uchádzačovi, výsledok skúšky, dátum a podpisy členov skúšobnej komisie, alebo c) záznam o talentovej (zisťovanie dispozícií uchádzača) alebo praktickej skúške (ak bola súčasťou prijímacej skúšky), ktorý obsahuje úlohy zadané uchádzačovi, výsledok skúšky, dátum a podpisy členov skúšobnej komisie.(10) Na prijímacej skúške alebo jej časti musia byť prítomní najmenej dvaja členovia skúšobnej komisie.
(11) Hodnotenie písomných testov musí byť anonymné, t. j. osoba, ktorá testy hodnotí nesmie vedieť, ktorý uchádzač o štúdium príslušný test písal. (12) Dekan alebo poverený prodekan alebo skúšobná komisia preruší prijímaciu skúšku uchádzača alebo jej časť, ak sa uchádzač dopustí podvodu alebo konania, ktoré je v rozpore s pravidlami vyhlásenými na začiatku prijímacej skúšky. Výsledky prerušenej prijímacej skúšky tohto uchádzača sa nehodnotia, náhradný termín prijímacej skúšky sa mu neposkytuje a jeho prijímacia skúška sa považuje za neúspešnú.
(13) Dekan alebo poverený prodekan alebo skúšobná komisia preruší prijímaciu skúšku alebo jej časť aj vtedy, keď v jej priebehu sa zistia okolnosti, ktoré porušujú rovnosť zúčastnených uchádzačov v prijímacom pokračovaní. Výsledky prerušenej prijímacej skúšky sa nehodnotia, prijímacia skúška sa opakuje v náhradnom termíne alebo v inom termíne určenom dekanom.
Čl. 6Rozhodnutie o výsledku prijímacieho konania
(1) O prijatí na štúdium študijného programu rozhoduje dekan.[vii]
(2) Rozhodnutie o výsledku prijímacieho konania sa musí vyhotoviť písomne do 30 dní od overenia splnenia podmienok prijatia na štúdium. Musí obsahovať výrok, odôvodnenie, poučenie o možnosti podať žiadosť o preskúmanie rozhodnutia a podpis dekana alebo ním splnomocneného prodekana. Musí sa doručiť uchádzačovi do vlastných rúk. Uchádzačovi, ktorého miesto pobytu nie je známe, sa doručuje vyvesením rozhodnutia na úradnej výveske fakulty počas 15 dní. Posledný deň tejto lehoty sa považuje za deň doručenia.[viii]
(4) Na rozhodovanie o prijatí na štúdium sa nevzťahuje zákon č. 71/1967 Zb. o správnom konaní v znení neskorších predpisov.
Čl. 7Nahliadanie uchádzača do dokumentácie o prijímacom konaní
(1) Uchádzač má právo nahliadnuť do dokumentácie svojho prijímacieho konania, a to najneskôr do 10 dní od doručenia rozhodnutia dekana. Pod nahliadnutím sa rozumie, že uchádzač môže dokumentáciu čítať a robiť si z nej odpisy alebo výpisy. Na nahliadnutie do dokumentácie sa primerane vzťahujú ustanovenia vnútorného predpisu UK.[ix]
(4) Ak uchádzač zistí, že jeho test bol nesprávne vyhodnotený, alebo došlo k omylu pri určení výsledného počtu získaných bodov, oznámi túto skutočnosť osobe, ktorá je v zmysle odseku 2 prítomná pri nahliadaní a uvedie ju aj v žiadosti o preskúmanie rozhodnutia o neprijatí.
Čl. 8Preskúmanie rozhodnutia o neprijatí
(1) Uchádzač, ktorý dostal rozhodnutie o neprijatí na štúdium, môže podať žiadosť o preskúmanie tohto rozhodnutia. Žiadosť sa podáva orgánu, ktorý rozhodnutie vydal, v lehote do ôsmich dní odo dňa jeho doručenia.[x]
(3) Rektor zmení rozhodnutie, ak bolo vydané v rozpore so zákonom, s vnútorným predpisom UK alebo s podmienkami ustanovenými podľa § 57 ods. 1 zákona o vysokých školách. Inak žiadosť zamietne a pôvodné rozhodnutie potvrdí. (4) Rozhodnutie rektora podľa odseku 2 musí obsahovať výrok, odôvodnenie a poučenie o tom, že proti nemu nie je možné podať žiadosť o preskúmanie.
(7) Zmeny v dokumentácii prijímacieho konania urobené v zmysle odseku 6 musia byť vykonané komisionálne a musí o tom byť vypracovaný zápis podpísaný členmi skúšobnej komisie.
(8) Ak je uchádzač po zmene vykonanej podľa odseku 6 zaradený medzi tých, ktorí spĺňajú podmienky na prijatie na príslušný študijný program, dekan zmení svoje rozhodnutie a uchádzača prijme na štúdium.
Čl. 9Právo uchádzača na zápis na štúdium a jeho zánik
(2) Fakulta má právo požadovať od prijatého uchádzača informáciu, či sa zapíše na štúdium. Uchádzač je povinný takúto informáciu poskytnúť fakulte najneskôr do začiatku príslušného akademického roka.
(4) Ak zanikne právo uchádzača na zápis na štúdium, fakulta zruší rozhodnutie, ktorým nebol ďalší uchádzač v poradí podľa výsledkov prijímacieho konania na štúdium prijatý, a vydá nové rozhodnutie o jeho prijatí na štúdium.
Čl. 10Prijímacie konanie absolventov bakalárskeho štúdia na magisterské štúdium
(1) O prijatí absolventa bakalárskeho štúdia na magisterský študijný program v tom istom študijnom odbore alebo v kombinácii študijných odborov, resp. v príbuzných študijných odboroch stanovených vedeckou radou fakulty, môže rozhodnúť dekan fakulty s prihliadnutím na kapacitné možnosti pracoviska, ktoré výučbu zabezpečuje.
(3) Dekan môže rozhodnúť o tom, že uchádzači o štúdium v magisterskom študijnom programe sa musia podrobiť prijímacej skúške. Čl. 11Prijímacie konanie pri zmene študijného programu študenta z inej vysokej školy
(1) Študent môže požiadať o zmenu študijného programu v rámci toho istého študijného odboru alebo kombinácie študijných odborov. O zmenu študijného programu môže študent žiadať k začiatku akademického roka po úspešnom absolvovaní prvého roku štúdia a po súhlase garanta študijného programu, ktorý bude študovať po zmene. O povolení zmeny rozhoduje dekan so súhlasom rektora.
(3) Podmienky prijímacieho konania pri zmene študijného programu schvaľuje akademický senát fakulty na návrh dekana fakulty. Môžu sa líšiť od podmienok prijímacieho konania na štúdium, ktoré boli povinní splniť uchádzači zo stredných škôl, resp. absolventi študijného programu určitého stupňa pri prijímaní na štúdium vyššieho stupňa. Uznávanie absolvovaných predmetov a prenos kreditov sa riadi čl. 29.
III. časťŠtúdium na FMFI UK
Čl. 12Stupne a formy štúdia na FMFI UK, štandardná dĺžka štúdia
(1) Fakulta poskytuje, organizuje a zabezpečuje vysokoškolské vzdelávanie v bakalárskom študijnom programe ako v študijnom programe prvého stupňa (ďalej aj „bakalárske štúdium“), v magisterskom študijnom programe ako v študijnom programe druhého stupňa (ďalej aj „magisterské štúdium“) a v doktorandskom študijnom programe ako v študijnom programe tretieho stupňa (ďalej aj „doktorandské štúdium“). (2) Fakulta môže zabezpečovať študijný program v spolupráci s inými vysokými školami vrátane zahraničných vysokých škôl a vysokých škôl z tretích štátov (ďalej len „spoločný študijný program“) na základe dohody o spoločnom študijnom programe, ktorá obsahuje najmä podmienky prijatia, podmienky jeho absolvovania, podrobnosti o organizácii štúdia, udeľovanom akademickom titule a podrobnosti o dokladoch o skončení štúdia.[xi]
(3) Fakulta uskutočňuje vysokoškolské štúdium podľa akreditovaných študijných programov, ktorých zoznam zverejňuje spôsobom stanoveným v zákone.[xii]
(4) Návrh študijných programov, ktoré sa uskutočňujú na fakulte, predkladá dekan fakulty po prerokovaní v akademickom senáte fakulty na schválenie vedeckej rade fakulty.
(5) Študijný program sa uskutočňuje v dennej a/alebo externej forme štúdia. Denná forma štúdia sa uskutočňuje prezenčnou metódou alebo dištančnou metódou alebo ich kombináciou za podmienok podľa ods. 6. Externá forma štúdia môže byť realizovaná prezenčnou metódou, dištančnou metódou a kombinovanou metódou.
(6) Dennú formu štúdia charakterizuje denná účasť študenta na vzdelávacích činnostiach. Ak ide o študijné programy prvého a druhého stupňa, vyžaduje sa vyučovanie s priamym kontaktom vysokoškolského učiteľa a študenta v rozsahu najmenej 18 hodín týždenne v časti akademického roka, v ktorom prebieha výučba. Uvedené sa nevzťahuje na čas vykonávania odbornej praxe alebo stáže súvisiacej so štúdiom. (7) Organizácia všetkých stupňov a foriem vysokoškolského štúdia na fakulte je založená na kreditovom systéme štúdia v súlade s vyhláškou MŠ SR.[xiii]
(8) Fakulta môže uskutočňovať aj výučbu jednotlivých predmetov alebo častí štúdia pre iné fakulty, vysoké školy alebo inštitúcie.
(9) Štandardná dĺžka štúdia je pre študijný program prvého stupňa (bakalársky študijný program) najmenej tri a najviac štyri roky, pre študijný program druhého stupňa (magisterský študijný program nadväzujúci na bakalársky študijný program) najmenej jeden a najviac tri roky. Doktorandské študijné programy v dennej forme štúdia trvajú najmenej tri roky a najviac štyri roky. V externej forme štúdia je to najviac päť rokov. Štandardná dĺžka štúdia je stanovená v akreditačnom spise študijného programu.
Čl. 13Práva a povinnosti študentov
(1) Uchádzač prijatý na štúdium sa stáva študentom UK zápisom na študijný program vysokoškolského štúdia, realizovaný na UK alebo jej fakultách.
(2) Študent má právo najmä:a) študovať študijný program, na ktorý bol prijatý,
b) utvoriť si študijný plán podľa pravidiel študijného programu,
c) zapísať sa do ďalšej časti študijného programu, ak splnil povinnosti určené študijným programom a študijným poriadkom,
d) pri rešpektovaní časových a kapacitných obmedzení daných študijným programom zvoliť si tempo štúdia, poradie absolvovania jednotiek študijného programu pri zachovaní ich predpísanej nadväznosti a zvoliť si pred začatím výučby učiteľa pri predmete vyučovanom viacerými učiteľmi,
e) uchádzať sa v rámci svojho štúdia aj o štúdium na inej vysokej škole, a to aj v zahraničí,
f) zúčastňovať sa na výskumnej, vývojovej, umeleckej a inej tvorivej činnosti na UK,
g) zúčastniť sa na zakladaní a činnosti nezávislých združení pôsobiacich na UK v súlade s právnymi predpismi,
h) vyjadrovať sa raz za semester o kvalite výučby formou anonymného dotazníka,[xiv]
i) slobodne prejavovať názory a pripomienky k vysokému školstvu,
j) na informačné a poradenské služby súvisiace so štúdiom a možnosťou uplatnenia absolventov v praxi,
k) ak sa na neho vzťahuje povinnosť uhradiť školné z titulu súbežného štúdia, rozhodnúť sa, v ktorom študijnom programe bude v príslušnom akademickom roku študovať bezplatne, ak má na bezplatné štúdium nárok,
l) za podmienok určených v študijnom poriadku zmeniť študijný program v rámci toho istého študijného odboru alebo kombinácie študijných odborov,
m) na podanie sťažnosti dekanovi fakulty a jej vybavenie; prijímanie, evidenciu, prešetrovanie, vybavovanie sťažností a plnenia opatrení prijatých na nápravu upravuje osobitný predpis,[xv]
n) právo na preskúmanie rozhodnutia dekana o vylúčení zo štúdia pre nesplnenie požiadaviek a povinností, ktoré vyplývajú zo študijného programu a Študijného poriadku UK alebo fakulty,
o) právo na preskúmanie rozhodnutia dekana o vylúčení zo štúdia z dôvodu podvodného konania pri prijímacej skúške. (3) Študent je povinný najmä:a) dodržiavať vnútorné predpisy UK a jej súčastí,
b) chrániť a hospodárne využívať majetok, prostriedky a služby UK,
c) uhrádzať školné a poplatky spojené so štúdiom, a to priamo UK alebo fakulte v termíne ich splatnosti, resp. po zamietnutí žiadosti o ich odpustenie a najneskôr v lehote 15 dní od doručenia novej výzvy na ich zaplatenie; pravdivo uviesť skutočnosti rozhodujúce na ich určenie,
d) oznámiť UK alebo fakulte, na ktorej študuje, adresu na doručovanie písomností, resp. zmenu adresy,
e) osobne sa dostaviť na písomné predvolanie rektora, dekana alebo nimi povereného zamestnanca UK alebo fakulty,
f) písomne oznámiť UK alebo fakulte rozhodnutie, v ktorom študijnom programe bude študovať bezplatne pri súbežnom štúdiu.(4) Orgány akademickej samosprávy fakulty majú v súlade so zákonom o vysokých školách právo v mene UK rozhodovať vo veciach akademických práv a povinností študentov zapísaných na štúdium podľa študijných programov uskutočňovaných na fakulte.
(5) Študent UK je na základe zákona o vysokých školách členom akademickej obce UK, ak študuje študijný program na fakulte aj členom akademickej obce fakulty.
(6) Za zavinené porušenie právnych predpisov, Štatútu UK alebo iných vnútorných predpisov UK alebo fakulty, na ktorej študent študuje, alebo za porušenie verejného poriadku môže byť študentovi uložené disciplinárne opatrenie. (7) Podrobnosti o konaní o disciplinárnom priestupku upravuje Disciplinárny poriadok UK, resp. disciplinárny poriadok fakulty, na ktorej študent študuje.
Čl. 14Študijný poradca a koordinátor pre mobility
(1) Na poskytovanie poradenskej služby študentom, najmä pri zostavovaní študijného plánu, pôsobia na fakulte študijní poradcovia (tútori). Študijného poradcu z radov vysokoškolských učiteľov vymenúva a odvoláva dekan. Dekan môže vymenovať podľa potreby viacerých študijných poradcov.
(2) Fakultného koordinátora pre mobility vykonáva prodekan fakulty pre zahraničné vzťahy, ktorého úlohou je v spolupráci s Útvarom zahraničných vzťahov Rektorátu UK a s Útvarom študijných vecí Rektorátu UK organizovať medzinárodnú spoluprácu vo vzdelávacej oblasti, riešenie úloh spojených s vysielaním a prijímaním študentov a poskytovanie poradenských služieb o možnostiach štúdia.
(3) Na vykonávanie úloh uvedených v odseku 2 v prípade potreby vymenúva dekan fakulty z radov vysokoškolských učiteľov aj koordinátorov študijných odborov pre mobility.
IV. časťOrganizácia štúdia na FMFI UK
Čl. 15Harmonogram štúdia
(1) Akademický rok sa začína 1. septembra bežného roka a končí sa 31. augusta nasledujúceho roka.
(2) Akademický rok sa člení na zimný a letný semester.
(3) Každý semester sa skladá z výučbovej časti a skúškového obdobia. (4) Výučbová časť semestra obsahuje najmenej 13 a najviac 15 výučbových týždňov. Skúškové obdobie trvá najmenej 4 týždne. V poslednom semestri štúdia môže dekan upraviť harmonogram výučby aj iným spôsobom.
(5) Dekan stanovuje najneskôr do 31. marca harmonogram štúdia na nasledujúci akademický rok v súlade s jednotným harmonogramom štúdia stanoveným rektorom UK.
Čl. 16Organizácia zápisu na štúdium
(1) Podrobnú úpravu vzťahov, ktoré vznikajú pri zápise na štúdium, obsahuje čl. 1 Prílohy 2: Všeobecné pravidlá zápisu na štúdium, evidencie a kontroly študijných výsledkov na FMFI UK.
(2) Študent môže pred zápisom vyjadriť svoj záujem o predmety, ktoré chce v nasledujúcom akademickom roku/semestri absolvovať a prerokovať ich skladbu so študijným poradcom.
(3) Zápis vykonáva študijné oddelenie[xvi] .
(4) Študenti iných fakúlt alebo vysokých škôl si môžu zapísať predmet na fakulte so súhlasom jej dekana, resp. povereného koordinátora za podmienky, ak študent absolvoval predpísané prerekvizity a pokiaľ tomu nebráni nedostatočná vyučovacia kapacita. (5) Ak má predmet, ktorý si študenti zapisujú, obmedzenú kapacitu (z priestorových, personálnych alebo iných dôvodov), študentom sa umožňuje zápis v tomto poradí:a) študenti vlastnej fakulty, pre ktorých je predmet povinný (majú ho podľa plánu študijného programu odporúčaný v príslušnom semestri) a študenti iných vysokých škôl, ktorí si predmet zapisujú ako povinný na základe zmluvy o štúdiu,
b) študenti vlastnej fakulty, pre ktorých je predmet povinne voliteľný,
c) študenti z iných fakúlt UK, pre ktorých je predmet povinne voliteľný na základe dohody medzi fakultami,
d) študenti vlastnej fakulty, pre ktorých je predmet výberový,
e) študenti iných fakúlt UK, pre ktorých je predmet výberový,
f) študenti iných vysokých škôl, pre ktorých je predmet výberový.(6) V rámci kategórií a) až f) podľa odseku 5 majú prednosť študenti s väčším počtom naakumulovaných kreditov.
Čl. 17Kreditový systém štúdia
(1) Kreditový systém štúdia umožňuje prostredníctvom kreditov hodnotiť študentovu záťaž spojenú s absolvovaním jednotiek študijného programu študijného predmetu (ďalej len „predmet“), napomáha otvorenosti UK zvnútra, podporuje mobilitu študentov a poskytuje študentovi možnosť podieľať sa na tvorbe svojho študijného plánu.
(2) Kredity sú číselné hodnoty priradené k predmetom, ktoré charakterizujú množstvo práce potrebnej na ich úspešné absolvovanie. Štandardná záťaž študenta za celý akademický rok je 60 kreditov, za semester 30 kreditov. Kredit teda vyjadruje jednu šesťdesiatinu štandardného pracovného zaťaženia priemerného študenta za obdobie jedného akademického roka a približne 27 hodín celkového štúdia (vrátane individuálneho štúdia a samoštúdia) potrebných na jeho získanie.
(3) Študent získava kredity po úspešnom absolvovaní predmetu. Za daný predmet je možné v priebehu štúdia získať kredity iba raz.
(4) Kredity získané za absolvovanie predmetov sa študentovi zhromažďujú (sčítavajú, akumulujú). Jednou z podmienok pokračovania v štúdiu po vopred určenej kontrolnej etape štúdia je získanie potrebného súčtu kreditov stanovených študijným programom.
(5) Celkový počet kreditov potrebných na riadne skončenie štúdia v bakalárskom štúdiu je 180 kreditov, keď je štandardná dĺžka štúdia tri roky, v magisterskom štúdiu 120 kreditov, keď je štandardná dĺžka štúdia dva roky, a v doktorandskom štúdiu 180 kreditov, keď je štandardná dĺžka štúdia tri roky.[xvii] Kredity musí študent získať v takej skladbe, ako to určuje študijný program. Výnimky môže na návrh garanta udeliť dekan.
(6) Ak študent absolvuje časť štúdia na inej fakulte alebo inej vysokej škole v SR alebo v zahraničí na základe zmluvy o štúdiu,[xviii] získané kredity sa mu započítavajú (prenášajú) na základe výpisu výsledkov, ktorý vyhotoví študentovi fakulta alebo vysoká škola, na ktorej ich získal.
Čl. 18Študijný program, študijný plán a doklady o štúdiu
(1) Študijný program je súbor vzdelávacích činností a súbor pravidiel zostavený tak, aby úspešné absolvovanie týchto vzdelávacích činností pri dodržaní stanovených pravidiel umožnilo študentovi získať vysokoškolské vzdelanie.[xix]
(2) Študijný program musí obsahovať náležitosti uvedené v zákone o vysokých školách.[xx]
(3) Študijný program možno uskutočňovať v študijnom odbore alebo v kombinácii študijných odborov, ktoré sú súčasťou sústavy študijných odborov.
(4) Pravidlá absolvovania študijného programu sú zostavené tak, aby študent získal počas štúdia z celkového počtu kreditov určených na úspešné skončenie štúdia najmenej 70 % kreditov za povinné a povinne voliteľné predmety.
(5) Študijný plán študenta určuje, ktoré predmety študent v rámci štúdia absolvuje, určuje ich časovú postupnosť a stanovuje formy hodnotenia študijných výsledkov.
(6) Študijný plán si zostavuje študent sám alebo s pomocou študijného poradcu z ponuky predmetov študijného programu tak, aby splnil pravidlá dané študijným programom a ustanovenia tohto poriadku. Študijný plán doktorandského štúdia zostavuje študent v spolupráci so školiteľom a školiteľ ho predkladá na schválenie odborovej komisii.
(7) Súčasťou študijného programu je odporúčaný študijný plán, ktorý je zostavený tak, aby jeho absolvovaním študent splnil podmienky na úspešné skončenie štúdia v štandardnej dĺžke.
(8) Doklady o štúdiu sú: a) preukaz študenta, b) výkaz o štúdiu (index) a c) výpis výsledkov štúdia Podrobnosti o obsahu dokladov o štúdiu upravuje § 67 zákona o vysokých školách.
(9) Výkaz o štúdiu (index) je povinným dokladom o štúdiu, do ktorého sa zapisujú najmä jednotky študijného programu a výsledky kontroly študijnej úspešnosti alebo študijného výkonu.[xxi]
Čl. 19Predmety študijného programu
(1) Študijný program sa člení na predmety. Predmet je tvorený jednotkou študijného programu[xxii] alebo skupinou jednotiek študijného programu zameraných na poskytnutie vzdelávania vo vymedzenej oblasti (napr. prednáška a k nej zodpovedajúce cvičenie).
(2) Každý predmet je jednoznačne identifikovaný v rámci UK svojím kódom a názvom a je koncipovaný ako jednosemestrový. Základné údaje o charaktere predmetu sa uvádzajú v informačnom liste predmetu. Vzor informačného listu predmetu je uvedený vo vyhláške MŠ SR č. 614/2002 Z. z. o kreditovom systéme štúdia. (3) Predmety zaradené do študijného programu sú rozdelené na tieto druhy:a) povinné - ich absolvovanie je nevyhnutnou podmienkou úspešného absolvovania časti alebo celého študijného programu,
b) povinne voliteľné - dokresľujú charakter štúdia a umožňujú študentovi prispôsobiť si študijný plán svojim individuálnym záujmom podľa vlastného výberu v štruktúre určenej študijným programom,
c) výberové – sú ostatné predmety, ktoré si môže študent zapísať na doplnenie svojho štúdia a na získanie dostatočného počtu kreditov v príslušnej časti štúdia.(4) Povinné a povinne voliteľné predmety sa spravidla vyučujú na fakulte. Medzi povinné a povinne voliteľné predmety môžu byť zaradené aj predmety vyučované na inej fakulte po dohode s dekanom tejto fakulty.
(5) Výberové predmety si študent zapisuje spravidla z ponuky výberových predmetov svojho študijného programu, ale aj z ponuky iných študijných programov iných fakúlt alebo vysokých škôl v rámci platných pravidiel. (6) Predmety sa v študijnom programe delia na:a) predmety bez nadväznosti; zápis takéhoto predmetu nie je podmienený absolvovaním iného predmetu,
b) predmety podmienené absolvovaním iných predmetov - absolvovanie takéhoto predmetu je možné len po úspešnom absolvovaní iného predmetu alebo predmetov – prerekvizít. Výnimku môže povoliť garant predmetu.(7) Záverečná práca sa považuje za predmet a jej hodnotenie určuje vedúci práce. Ak je hodnotenie v rozsahu A až E, tak sa za ňu prideľujú kredity a je prijatá na obhajobu. (8) Štátne skúšky[xxiii] (s výnimkou dizertačnej skúšky) nie sú predmetmi v zmysle tohto poriadku a za ich absolvovanie sa kredity neprideľujú.
Čl. 20Zápis a absolvovanie predmetov
(1) Zápisom si študent definuje svoj študijný plán pre nasledujúci semester alebo rok štúdia.
(2) Zapísaný povinný predmet, ktorý študent neabsolvoval úspešne, môže si zapísať počas štúdia ešte raz v súlade s pravidlami stanovenými v študijnom programe. Po druhom neúspešnom pokuse o absolvovanie povinného predmetu je študent vylúčený zo štúdia v zmysle zákona o vysokých školách[xxiv].
(3) Pre zapísaný povinne voliteľný predmet, ktorý študent neabsolvoval úspešne, platia analogicky podmienky z odseku 2, študent si však môže namiesto neho vybrať iný predmet z ponuky povinne voliteľných predmetov, ak to umožňujú pravidlá voľby povinne voliteľných predmetov daného študijného programu[xxv]. Na tento zmenený predmet sa vzťahujú pravidlá ako na druhýkrát zapísaný predmet.
(4) Výberový predmet zapísaný a neabsolvovaný je možné zapísať si ešte raz, alebo si vybrať hociktorý iný výberový predmet, alebo pri dostatočnom počte kreditov nezapísať si žiadny výberový predmet.
(5) Študent si musí zapísať na každý semester predmety v takej kreditovej hodnote a v takej skladbe (povinné, povinne voliteľné a výberové), aby v každej etape kontroly štúdia mohol splniť podmienky na pokračovanie v štúdiu alebo skončenie štúdia. Maximálna hodnota zapísaných kreditov v jednom roku neprekročí 90 kreditov.
(6) V akademickom roku, v ktorom študent plánuje ukončiť štúdium, si zapisuje predmety s takým počtom kreditov, aby ich získaním splnil podmienky ukončenia štúdia.
(7) Súčasťou zápisu je aj validácia preukazu študenta.
Čl. 21Jednotky študijného programu
(1) Jednotky študijného programu v rámci predmetu určí gestor predmetu, keď nie sú stanovené v študijnom programe. Jednotky študijného programu sú najmä prednášky, kurzy, semináre, cvičenia, laboratórne cvičenia, praktické cvičenia, záverečné práce, projektové práce, semestrálne práce, laboratórne práce, stáže, exkurzie, odborná prax, pedagogická prax, kurzy a kontrolované samoštúdium.
(2) Ak je predmet definovaný ako „kurz“, formu/formy jednotky študijného programu oznámi učiteľ študentom na začiatku semestra.
(3) Študent je povinný absolvovať jednotky študijného programu uvedené v informačnom liste predmetu spôsobom, ktorý na začiatku semestra určí vyučujúci. Neúčasť na jednotkách študijného programu môže vyučujúci ospravedlniť z dôvodu práceneschopnosti alebo z dôvodu iných prekážok na strane študenta (verejná funkcia, výkon občianskej povinnosti vo všeobecnom záujme, materská a rodičovská dovolenka, karanténa, ošetrovanie chorého člena rodiny, vyšetrenie alebo ošetrenie v zdravotníckom zariadení, narodenie dieťaťa manželke študenta, sprevádzanie rodinného príslušníka do zdravotníckeho zariadenia, úmrtie rodinného príslušníka, vlastná svadba alebo svadba rodiča študenta, nepredvídané prerušenie premávky alebo meškanie pravidelnej verejnej dopravy, presťahovanie), ktoré študent preukáže príslušnými dokladmi. Vyučujúci môže požadovať od študenta vypracovanie náhradnej úlohy, napr. seminárnej práce, ktorá nie je uvedená v informačnom liste, ako náhradu za neúčasť na výučbe. (4) Doktorand je povinný absolvovať jednotky študijného programu v súlade so študijným programom a individuálne študovať odbornú literatúru potrebnú z hľadiska zamerania dizertačnej práce (samoštúdium). Súčasťou doktorandského štúdia v dennej forme je vykonávanie pedagogickej činnosti alebo inej odbornej činnosti súvisiacej s pedagogickou činnosťou v rozsahu najviac štyroch hodín týždenne v priemere za akademický rok, v ktorom prebieha výučba.
Čl. 22Evidencia, kontrola a hodnotenie študijných výsledkov
(1) Podrobnú úpravu vzťahov, ktoré vznikajú pri evidencii a kontrole štúdia, obsahuje čl. 2 Prílohy 2 tohto Študijného poriadku FMFI UK: Všeobecné pravidlá zápisu na štúdium, evidencie a kontroly študijných výsledkov na FMFI UK.
(2) Hodnotenie študijných výsledkov študenta v rámci štúdia predmetu (ďalej aj „hodnotenie predmetu“) sa uskutočňuje najmä:a) priebežnou kontrolou študijných výsledkov počas výučbovej časti daného obdobia štúdia (kontrolné otázky, písomné testy, úlohy na samostatnú prácu, semestrálne práce, referát na semináre a pod.),
b) skúškou za dané obdobie štúdia.(3) Výberové predmety sú hodnotené priebežnou kontrolou študijných výsledkov podľa odseku 2 písm. a) s výnimkou, ak si študent vybral ako voliteľný predmet povinný alebo povinne voliteľný predmet, ktorý je hodnotený skúškou.
(4) Skúšky sa konajú v skúškovom období semestra, v ktorom mal študent predmet zapísaný. (5) Hodnotenie predmetu je vyjadrené v informačnom liste percentuálnym podielom priebežnej kontroly štúdia a semestrálnej skúšky tak, že ich súčet predstavuje 100 %, pričom podiel jednej z nich môže byť nulový. Percentá vyjadrujú rozsah študijného materiálu predmetu, ktorý má byť zvládnutý študentom a hodnotený počas priebežnej kontroly alebo počas skúšky. (6) Odporúčaný študijný plán predpisuje najviac toľko povinných a povinne voliteľných predmetov zakončených skúškou za semester, že súčet ich percentuálnych podielov hodnotení pripadajúcich na semestrálnu skúšku nepresahuje hodnotu 500. Študent má právo zostaviť si študijný plán tak, že môže absolvovať viac povinných a povinne voliteľných predmetov zakončených skúškou. (7) Konkrétny spôsob kontroly štúdia vrátane termínov a spôsobu vyhodnotenia kontroly oznámi učiteľ na začiatku semestra. Čl. 23Klasifikačné stupne a vážený študijný priemer
(1) Na hodnotenie študijných výsledkov sa na FMFI UK používa stupnica, ktorú tvorí šesť klasifikačných stupňov[xxvi]:a) A - výborne (vynikajúce výsledky) (numerická hodnota 1),
b) B - veľmi dobre (nadpriemerné výsledky) (numerická hodnota 1.5),
c) C - dobre (priemerné výsledky) (numerická hodnota 2),
d) D - uspokojivo (prijateľné výsledky) (numerická hodnota 2.5),
e) E - dostatočne (výsledky spĺňajú minimálne kritériá) (numerická hodnota 3),
f) FX - nedostatočne (vyžaduje sa ďalšia práca) (numerická hodnota 4).(2) Hodnotenie (známka, klasifikačný stupeň) odzrkadľuje kvalitu osvojenia si vedomostí alebo zručností v súlade s cieľom predmetu, uvedeným v identifikačnom liste predmetu.
(3) Ak sa študent dopustí počas skúšky podvodu alebo konania, ktoré je v rozpore s pravidlami vyhlásenými na jej začiatku, je hodnotený stupňom FX. (4) Predmet je úspešne absolvovaný, ak študent získal hodnotenie A až E. Študent získa kredity len za úspešne absolvovaný predmet.
(5) Študent, ktorý bol hodnotený z predmetu známkou FX má právo na dva opravné termíny, pokiaľ splní podmienky priebežného hodnotenia. Pri opakovanom zapísaní si predmetu má študent právo za rovnakých podmienok len na jeden opravný termín[xxvii].
(6) Na hodnotenie celkových výsledkov študenta sa používa vážený študijný priemer. Vážený študijný priemer za akademický rok/semester sa vypočíta tak, že sa pre všetky študentom zapísané predmety v danom roku/semestri spočítajú súčiny kreditového ohodnotenia predmetu a numerickej hodnoty známky (odsek 1) a vydelia sa súčtom kreditov zapísaných na daný rok/semester. Do priemeru sa rátajú známkou „4“ aj predmety, ktoré si študent zapísal a boli hodnotené známkou FX, alebo si ich študent zapísal a ich neabsolvoval a tým boli hodnotené známkou FX. Do priemeru sa nerátajú uznané predmety[xxviii].
(7) Vážený študijný priemer za celé štúdium sa vypočíta analogicky, ako je uvedené v odseku 6, pričom sa do výpočtu zahrnú len úspešne absolvované predmety.
(8) Vážený študijný priemer sa využíva najmä pri konkurzných výberoch vynútených kapacitnými možnosťami výučby, pri rozhodovaní o priznaní niektorých štipendií, pri prideľovaní ubytovania vo vysokoškolských internátoch a pod. Čl. 24Kontrolné etapy štúdia
(1) Ak chce študent pokračovať v štúdiu, musí preukázať akumuláciu minimálneho počtu získaných kreditov v kontrolných etapách, ktoré reprezentujú tzv. minimálne tempo štúdia. Kontrolné etapy štúdia súa) koniec 1. semestra štúdia,
b) koniec každého roku štúdia.Minimálne počty kreditov, ktorých naakumulovanie musí študent preukázať v kontrolných etapách štúdia sú uvedené v Prílohe 1: Minimálne počty kreditov, ktorých získanie treba preukázať v kontrolovaných etapách štúdia. (2) Ucelené semestre prerušenia štúdia sa do dĺžky štúdia pre účely kontrolnej etapy nezapočítavajú.
(3) V študijnom programe môžu byť stanovené ďalšie kontrolné etapy štúdia tak, aby študent mal zachovanú možnosť voľby tempa štúdia.
Čl. 25Záverečná práca
(1) Záverečná práca je bakalárska práca, diplomová práca alebo dizertačná práca.
(2) Bakalárskou a diplomovou prácou má študent preukázať schopnosť tvorivo pracovať v študijnom odbore, v ktorom absolvoval študijný program. Obhajobou dizertačnej práce sa preukazuje pripravenosť na samostatnú vedeckú a tvorivú činnosť. Priebeh obhajoby dizertačnej práce bližšie stanovuje vnútorný predpis UK vydaný rektorom.[xxix]
(3) Základné náležitosti, ktoré musí spĺňať záverečná práca, stanoví vnútorný predpis UK vydaný rektorom.[xxx]
(4) Záverečnú prácu vypracuje študent pod vedením vedúceho záverečnej práce (školiteľa), ktorý vypracuje na prácu posudok a navrhne jej hodnotenie.
(5) Diplomovú prácu posudzuje jeden oponent, dizertačnú prácu posudzujú traja oponenti. Bakalársku prácu posudzuje oponent, len ak to stanoví predseda komisie pre štátne skúšky. Oponent vypracuje na záverečnú prácu písomný posudok a navrhne jej hodnotenie.
(6) Študent, ktorý vypracoval záverečnú prácu, má právo oboznámiť sa s posudkami na prácu (s posudkom vedúceho záverečnej práce a oponenta/oponentov) najneskôr tri dni pred obhajobou.
(7) Obhajoba záverečnej práce patrí medzi štátne skúšky. (8) Výsledok obhajoby záverečnej práce s výnimkou dizertačnej práce sa hodnotí klasifikačnými stupňami A až FX.
(9) Ak vedúci záverečnej práce alebo oponent/oponenti nie sú členmi skúšobnej komisie, sú prizvaní na obhajobu práce a pri jej hodnotení majú poradný hlas. O výsledku obhajoby záverečnej práce rozhoduje komisia hlasovaním.
(10) Záverečná práca môže byť vypracovaná v jazyku slovenskom alebo českom, dizertačná práca aj v anglickom, a ak s tým súhlasí dekan, tak aj v inom jazyku, napríklad bakalárska alebo diplomová práca v anglickom jazyku. V prípade práce v inom než slovenskom alebo českom jazyku musí táto práca obsahovať súhrn v slovenskom jazyku v rozsahu aspoň jednej strany.
(11) Študent odovzdáva záverečnú prácu uvedenú v odseku 1 aj Akademickej knižnici UK v elektronickej podobe za účelom jej archivácie, bibliografickej registrácie a jej sprístupnenia. Spôsob a podmienky sprístupnenia záverečných prác stanoví vnútorný predpis UK vydaný rektorom[xxxi].
Čl. 26Štátne skúšky
(1) Vykonanie štátnej skúšky alebo štátnych skúšok je jednou z podmienok úspešného absolvovania študijného programu. Štátna skúška nemôže pozostávať len z obhajoby záverečnej práce.
(2) Štátna skúška sa môže skladať z viacerých predmetov štátnej skúšky. (3) Štátnu skúšku môže vykonať študent po splnení povinností stanovených študijným programom. (4) Termín/termíny štátnej skúšky stanovuje dekan v súlade s harmonogramom štúdia. Na štátnu skúšku sa študent musí prihlásiť najneskôr do termínu stanoveného harmonogramom štúdia.
(5) Ak študentovi bránia vážne okolnosti zúčastniť sa na štátnej skúške a vopred alebo najneskôr do 5 dní po termíne sa ospravedlní, môže mu dekan určiť náhradný termín štátnej skúšky. Ak sa študent bez ospravedlnenia nedostaví v určenom termíne, alebo ak dekan neuzná dôvod ospravedlnenia, hodnotí sa jeho neprítomnosť ako neúspešne vykonaná skúška.
(6) Štátna skúška sa vykonáva pred skúšobnou komisiou (ďalej len „komisia“).
(7) Právo skúšať na štátnej skúške majú vysokoškolskí učitelia pôsobiaci vo funkciách profesorov a docentov a ďalší odborníci schválení vedeckou radou fakulty.[xxxii] Ak ide o bakalárske študijné programy, právo skúšať majú aj vysokoškolskí učitelia vo funkcii odborného asistenta s vysokoškolským vzdelaním tretieho stupňa.
(8) Dekan určuje v súlade so zákonom o vysokých školách[xxxiii] zloženie komisie z osôb oprávnených skúšať. Komisia má najmenej štyroch členov. Komisia je uznášaniaschopná, ak je prítomný jej predseda a aspoň dvaja ďalší členovia.
(9) Priebeh štátnej skúšky a vyhlásenie výsledkov sú verejné. Rozhodovanie komisie o výsledkoch štátnej skúšky sa uskutoční na neverejnom zasadnutí komisie.
(10) Jednotlivé predmety štátnej skúšky sa hodnotia klasifikačnými stupňami A až FX.
(11) Celkové hodnotenie štátnej skúšky je „prospel s vyznamenaním“, „prospel“ a „neprospel“.
(12) Stupňom „prospel s vyznamenaním“ je hodnotená štátna skúška vtedy, ak bol študent hodnotený z jednotlivých predmetov štátnej skúšky len známkami A alebo B, pričom počet hodnotení známkou A nesmie byť menší ako počet hodnotení známkou B. (13) Stupňom „prospel“ je hodnotená štátna skúška vtedy, ak študent nespĺňa pravidlá podľa odsek 12 a ani z jedného predmetu nebol hodnotený známkou nedostatočne (FX).
(14) Ak niektorý predmet štátnej skúšky bol hodnotený stupňom nedostatočne (FX), celkové hodnotenie štátnej skúšky je „neprospel“.
(15) Ak sa študent nezúčastnil na štátnej skúške, alebo ak na nej nevyhovel, môže ju vykonať v náhradnom (opravnom) termíne. Študent opakuje len tú časť štátnej skúšky, z ktorej bol hodnotený klasifikačným stupňom „nedostatočne“ (FX). Opakovať štátnu skúšku je možné najviac dvakrát do termínu, ktorý vyplýva z čl. 31 ods. 6 písm. b).
Čl. 27Celkové hodnotenie štúdia
(1) Celkový výsledok úspešne absolvovaného štúdia je „prospel s vyznamenaním“ a „prospel“.
(2) Ak študent za celé štúdium dosiahol vážený študijný priemer lepší ako 1,3 (bez hodnotenia predmetov štátnej skúšky) a štátnu skúšku (štátne skúšky) vykonal s hodnotením „prospel s vyznamenaním“ v riadnom termíne, hodnotí sa výsledkom „prospel s vyznamenaním“.
(3) Ak nie sú splnené podmienky odseku 2, hodnotí sa výsledkom „prospel“.
Čl. 28Možnosť študenta zmeniť študijný program na fakulte a v rámci UK
(1) Študentovi môže dekan povoliť zmenu študijného programu v rámci toho istého alebo kombinácie študijných odborov. Pred rozhodnutím si dekan vyžiada súhlas rektora.
(2) Ak sa pôvodný študijný program a nový študijný program študujú na rôznych fakultách, je podmienkou zmeny súhlas oboch príslušných dekanov. Súhlas rektora si vyžiada ten dekan fakulty, na ktorej bude študent študovať po zmene.
(3) Podmienky prijímacieho konania pri zmene študijného programu podľa tohto článku sa môžu líšiť od podmienok prijímacieho konania na štúdium, ktoré boli povinní splniť uchádzači zo stredných škôl, resp. absolventi študijného programu prvého alebo druhého stupňa pri prijímaní na štúdium vyššieho stupňa. Uznávanie absolvovaných predmetov a prenos kreditov sa riadi čl. 29.
(4) Študent je povinný na úspešné skončenie štúdia splniť podmienky stanovené v študijnom programe, ktorý študuje po zmene.
(5) O zmenu študijného programu môže študent žiadať k začiatku akademického roka po úspešnom absolvovaní prvého roku štúdia, po splnení podmienok uvedených v čl. 24 ods. 1 písm. b) a po súhlase garanta študijného programu, ktorý bude študovať po zmene.
Čl. 29Uznávanie absolvovaných predmetov, prenos kreditov a známok
(1) Študent môže požiadať o uznanie absolvovaných predmetov, resp. prenos kreditov a známok, ak neuplynuli od ich získania viac ako 4 roky. (2) Absolvované predmety, získané kredity a známky možno uznať, resp. preniesť, ak sú súčasťou predpísaného študijného programu ako povinné a povinne voliteľné predmety a boli hodnotené známkou A až D alebo im ekvivalentným spôsobom. (3) Ak študent úspešne absolvoval v bakalárskom štúdiu predmet, ktorý je v magisterskom štúdiu povinný alebo povinne voliteľný, jeho absolvovanie sa uznáva bez uznania kreditov.
(4) O uznaní predmetov, resp. prenose kreditov a známok rozhoduje dekan na základe vyjadrenia gestora príslušného predmetu, pričom si študent môže dať uznať predmety z predchádzajúceho štúdia najviac v hodnote 50 kreditov. O uznanie predmetov môže študent požiadať len na začiatku štúdia a uznané predmety oznámi študijnému oddeleniu fakulty v rámci opravného zápisu. O prenos kreditov a známok môže študent požiadať vždy v rámci riadneho zápisu.
(5) Ak je študent prijatý na štúdium podľa čl. 11 alebo čl. 28, rektor môže udeliť výnimku z uznania maximálnej hodnoty kreditov podľa odseku 4 na základe návrhu dekana fakulty.
(6) Žiadosť o uznanie predmetov z predchádzajúceho štúdia sa podáva dekanovi fakulty na začiatku štúdia. K žiadosti je študent povinný predložiť sylabus predmetu, z ktorého kredity a známku získal. O uznaní, resp. neuznaní predmetov vydá dekan rozhodnutie, ktoré je vyhotovené písomne, obsahuje odôvodnenie a je doručené študentovi podľa čl. 35 ods. 2. (7) Absolvovanie predmetu v rámci programu Európskej Únie Programu celoživotného vzdelávania (Life-long Learning Program), podprogram Erazmus sa uznáva bez predkladania ďalších dokladov. V tomto prípade sa odseky 4 a 6 neuplatňujú.
Čl. 30Prerušenie štúdia
(1) Štúdium možno študentovi prerušiť na základe jeho písomnej žiadosti, spravidla na ucelenú časť štúdia (semester, rok).
(2) Bez udania dôvodu možno študentovi prerušiť štúdium najviac na jeden rok.
(3) Ak sú dôvodom prerušenia zdravotné alebo vážne osobné dôvody, možno štúdium prerušiť najviac na dva roky okrem prerušenia štúdia z dôvodu rodičovskej dovolenky, keď je maximálna dĺžka prerušenia 3 roky.
(4) Prerušenie štúdia povoľuje dekan.
(5) Prerušenie štúdia u študenta doktorandského štúdia, ktorý sa prihlásil na tému dizertačnej práce vypísanú externou vzdelávacou inštitúciou, povoľuje dekan po kladnom vyjadrení štatutárneho zástupcu externej vzdelávacej inštitúcie. (6) Študent, ktorý preruší štúdium, prestáva byť študentom dňom prerušenia. Rozhodnutie o prerušení štúdia sa doručuje študentovi osobne alebo poštou. (7) Študent, ktorému bolo štúdium prerušené, má právo sa opätovne zapísať na štúdium. Študentom sa stáva dňom zápisu po prerušení. Zápis sa uskutočňuje k začiatku semestra. V odôvodnených prípadoch môže po vyjadrení garanta výnimku udeliť dekan.
(8) Ak má študent prerušené štúdium počas výučbovej časti semestra, zápis predmetov po nástupe po prerušení sa nepovažuje za opakovaný zápis.
(9) Ak má študent prerušené štúdium v tej časti akademického roka, keď neprebieha výučba, evidujú sa mu všetky kredity a hodnotenia získané do dátumu podania žiadosti o prerušenie štúdia. Študijné povinnosti, za ktoré získal študent do termínu podania žiadosti o prerušenie hodnotenie FX alebo nezískal žiadne hodnotenie, sa pri nástupe po prerušení štúdia považujú za opakovane zapísané. Pri opakovanom zapísaní predmetov sa postupuje podľa čl. 20 ods. 2 a 3.
Čl. 31Skončenie štúdia
(1) Štúdium na fakulte možno skončiť riadne alebo z dôvodov uvedených v odseku 6, v čl. 32 a v čl. 33.
(2) Študent riadne skončí štúdium absolvovaním štúdia podľa príslušného študijného programu.
(3) Dňom riadneho skončenia štúdia je deň, keď bola splnená posledná z podmienok predpísaných na riadne skončenie štúdia príslušného študijného programu[xxxiv].
(4) Dokladom o riadnom skončení štúdia a o získaní príslušného akademického titulu je vysokoškolský diplom, dodatok k diplomu a vysvedčenie o štátnej skúške.
(5) Vysokoškolský diplom, dodatok k diplomu a vysvedčenie o štátnej skúške vydáva UK. Študentovi, ktorý absolvoval štúdium podľa čl. 27 ods. 1 písm. a) vydá UK diplom s vyznamenaním. Diplom sa odovzdáva študentovi spravidla na slávnostnej promócii.
(6) Okrem riadneho skončenia štúdia sa štúdium skončí:a) zanechaním štúdia na základe vlastného rozhodnutia, b) prekročením štandardnej dĺžky štúdia o viac ako dva roky[xxxv],
c) ak študent nemôže pokračovať v štúdiu z dôvodu zrušenia študijného programu, ktorý študuje a neprijal ponuku pokračovať v štúdiu podľa iného študijného programu,
d) ak študent úspešne absolvoval prijímacie konanie na inej vysokej škole alebo fakulte UK so súhlasom príslušného dekana UK s cieľom zmeniť študijný program,
e) ak sa študent nedostaví na zápis do nasledujúceho obdobia štúdia alebo sa nedostaví po prerušení na opätovný zápis po doručení výzvy, aby sa v lehote desiatich pracovných dní od doručenia tejto výzvy dostavil na zápis; študent môže požiadať o predĺženie tejto lehoty zo zdravotných dôvodov, ktoré mu bránia dostaviť sa na zápis, inak sa deň, do ktorého sa mal študent zapísať do ďalšieho obdobia štúdia alebo v ktorom sa mal opätovne zapísať, považuje za deň, v ktorom študent zanechal štúdium,
f) smrťou študenta.Čl. 32Zanechanie štúdia
(1) Ak študent chce zanechať štúdium, oznámi to písomne dekanovi.
(2) Študentovi, ktorý zanechal štúdium, vydá fakulta na jeho žiadosť výpis úspešne absolvovaných predmetov. Vo výpise sa uvedie, že študent štúdium neukončil.
Čl. 33Vylúčenie zo štúdia Študent je vylúčený zo štúdia:
a) ak nesplní požiadavky alebo povinnosti vyplývajúce zo študijného programu a zo Študijného poriadku UK alebo študijného poriadku fakulty; študent môže byť vylúčený aj za porušenie povinnosti podľa čl. 13 ods. 3 písm. c), b) ak mu bolo za disciplinárny priestupok uložené disciplinárne opatrenie vylúčenie zo štúdia podľa § 72 ods. 2 písm. c) zákona o vysokých školách.
V. časťKonania vo veciach študijných práv a povinností študenta
Čl. 34Začiatok konaní vo veciach študijných práv a povinností študenta
(1) Konanie vo veci povolenia prerušenia štúdia a uznania skúšok, resp. uznania kreditov sa začína dňom, keď študent podal písomnú žiadosť na vydanie príslušného rozhodnutia. Žiadosť musí obsahovať základné identifikačné údaje o študentovi a meritum veci, o ktorej sa má rozhodnúť.
(2) Ak žiadosť neobsahuje potrebné údaje na rozhodnutie, dekan vyzve študenta, aby v primeranej lehote žiadosť doplnil alebo podal nevyhnutné vysvetlenie.
(3) Konanie vo veci nesplnenia požiadaviek vyplývajúcich zo študijného programu alebo študijného plánu a porušenia študijného poriadku sa začína dňom vydania rozhodnutia dekana, ktorý vydá rozhodnutie na základe vlastného podnetu, podnetu učiteľa alebo študenta.
(4) Konanie vo veci vylúčenia zo štúdia v dôsledku nesplnenia požiadaviek, ktoré vyplývajú zo študijného programu a Študijného poriadku FMFI UK (§ 66 ods. 1 písm. c) zákona o vysokých školách a čl 33 písm. a)) sa začína dňom vydania rozhodnutia o vylúčení.
(5) Rozhodnutie vo veciach podľa odseku 1 vydá dekan v lehote do 30 dní odo dňa začatia konania. Do tejto lehoty sa nezapočíta doba, keď plynula študentovi lehota na doplnenie žiadosti alebo na podanie nevyhnutného vysvetlenia podľa odseku 2. Ak dekan v tejto lehote 30 dní nerozhodne, môže sa študent domáhať, aby rektor vyslovil povinnosť dekana vo veci konať a rozhodnúť.
(6) Na konanie a rozhodovanie o študijných právach a povinnostiach študenta sa nevzťahuje zákon č. 71/1967 Zb. o správnom konaní v znení neskorších predpisov.
Čl. 35Náležitosti rozhodnutia a jeho doručovanie
(1) Rozhodnutia podľa čl. 34 musia byť vyhotovené písomne, musia obsahovať výrok s odkazom na príslušné ustanovenie vnútorného predpisu, odôvodnenie na základe zisteného skutkového stavu a v prípadoch podľa čl. 34 ods. 4 aj poučenie o možnosti podať žiadosť o preskúmanie rozhodnutia.
(2) Rozhodnutie musí byť študentovi doručené do vlastných rúk na fakulte alebo kdekoľvek na inom mieste, kde je zastihnuteľný. Ak takéto doručenie nie je možné, rozhodnutie podľa čl. 34 ods. 4 sa doručí poštou na poslednú známu adresu trvalého pobytu študenta ako doporučená zásielka s doručenkou a poznámkou do vlastných rúk. Rozhodnutia vo veciach uvedených v čl. 34 ods. 1 a ods. 3 sa doručujú ako doporučená zásielka s doručenkou. Povinnosť fakulty doručiť rozhodnutie je splnená, keď študent rozhodnutie prevezme alebo dňom, keď ho pošta vráti ako nedoručiteľnú zásielku, alebo keď doručenie bolo zmarené konaním, alebo opomenutím študenta. Účinky doručenia nastanú aj vtedy, keď študent prijatie rozhodnutia odmietne.
Čl. 36Žiadosť o preskúmanie rozhodnutia o vylúčení zo štúdia
(1) Proti rozhodnutiu podľa čl. 34 ods. 4 môže študent do 8 dní odo dňa, keď mu bolo rozhodnutie doručené, podať žiadosť o preskúmanie rozhodnutia (ďalej len „žiadosť“), ktorá má odkladný účinok. Žiadosť sa podáva dekanovi, ktorý rozhodnutie vydal.
(2) Dekan, môže sám žiadosti vyhovieť a rozhodnutie zmeniť alebo zrušiť, inak ju do 15 dní od doručenia na fakultu postúpi s celou dokumentáciou na rozhodnutie rektorovi. So žiadosťou o preskúmanie postúpi rektorovi celý spisový materiál spolu so správou podľa odseku 3 vrátane vlastného stanoviska k žiadosti o preskúmanie.
(3) Správa obsahuje komplexné výsledky doterajšieho konania, t.j. údaje o všetkých vykonaných úkonoch, stanovisko k včasnosti podania žiadosti, k dodržaniu predpísaných náležitostí žiadosti. Dekan fakulty v správe uvedie svoje stanovisko ku všetkým námietkam žiadateľa spolu s príslušnými dôkazmi a taktiež názor, pokiaľ ide o úplnosť a správnosť zisteného skutkového stavu veci, ako aj právny názor, z ktorého sa v napadnutom rozhodnutí vychádza.
(4) Rektor žiadosť zamietne, ak bola podaná oneskorene alebo neoprávnenou osobou. Rektor zmení alebo zruší rozhodnutie dekana, ktoré bolo vydané v rozpore so zákonom, vnútorným predpisom UK alebo fakulty, resp. v prípade, ak nebol dostatočne zistený skutkový stav veci. inak žiadosť zamietne a pôvodné rozhodnutie dekana potvrdí.
(5) Ak rektor zruší rozhodnutie dekana z dôvodu, že nebol dostatočne zistený skutkový stav veci, môže podľa okolnosti prípadu vrátiť vec dekanovi na ďalšie konanie a rozhodnutie, pričom je dekan viazaný právnym názorom rektora.
(6) Rektor vydá rozhodnutie najneskôr do 30 dní od doručenia žiadosti študenta o preskúmanie rozhodnutia dekana. V zložitejších prípadoch rozhoduje do 60 dní. O predĺžení lehoty zašle študentovi aj dekanovi fakulty písomné oznámenie.
(7) Pre doručovanie rozhodnutia rektora platia ustanovenia čl. 35 ods. 2. (8) Ak dekan žiadosti vyhovie a rozhodnutie zmení alebo zruší podľa odseku 2 alebo ak rektor zmení alebo zruší rozhodnutie dekana podľa odseku 4, orgány fakulty alebo UK prijmú v prípade potreby také opatrenia, aby práva študenta boli obnovené a následky, ktoré chybné rozhodnutie spôsobilo, boli odstránené alebo zmiernené.
(9) Proti rozhodnutiu rektora nie je možné podať žiadosť o preskúmanie rozhodnutia. Svoje rozhodnutie rektor oznámi príslušnému dekanovi a vráti mu kompletný spisový materiál študenta spolu s návratkou o doručení rozhodnutia študentovi.
Čl. 37Právoplatnosť rozhodnutia
(1) Rozhodnutie, proti ktorému nemožno podať žiadosť o preskúmanie, je právoplatné.
(2) Rozhodnutie dekana o vylúčení zo štúdia, proti ktorému študent nepodal žiadosť o preskúmanie, nadobúda právoplatnosť dňom márneho uplynutia osemdňovej lehoty podľa čl. 36 ods. 1. (3) Rozhodnutie rektora o žiadosti o preskúmanie rozhodnutia dekana nadobúda právoplatnosť dňom doručenia študentovi. (4) Dňom skončenia štúdia je deň, keď rozhodnutie o vylúčení zo štúdia nadobudlo právoplatnosť.
VI. časťĎalšie ustanovenia
Čl. 38Bezpečnosť a ochrana zdravia študenta Na študenta, ktorý sa zúčastňuje na praktickej výučbe a praxi, sa vzťahujú všeobecné predpisy o bezpečnosti a ochrane zdravia pri práci a pracovných podmienkach žien.[xxxvi]
Čl. 39Rigorózne skúšky
(1) Absolventi študijných programov, ktorí získali akademický titul „magister“, môžu vykonať rigoróznu skúšku, ktorej súčasťou je aj obhajoba rigoróznej práce, v študijnom odbore, v ktorom získali vysokoškolské vzdelanie alebo v príbuznom odbore.
(2) Po úspešnom vykonaní rigoróznej skúšky na fakulte udeľuje UK akademické tituly:a) „doktor prírodných vied“ (v skratke „RNDr.“) v prírodovedných študijných programoch,
b) „doktor pedagogiky“ (v skratke „PaedDr.“) v učiteľských študijných programoch. (3) Pravidlá na vykonávanie rigoróznych skúšok stanovujú vnútorné predpisy UK a fakulty.[xxxvii]
Čl. 40Motivačné štipendiá
Dekan môže udeliť študentovi zapísanému na študijný program uskutočňovaný na fakulte pochvalu a jednorazové motivačné štipendium v súlade so Štipendijným poriadkom UK a štipendijným poriadkom fakulty.
Čl. 41Osobitosti doktorandského štúdia
(1) Pravidlá tohto študijného poriadku platia na doktorandské štúdium primerane, ak nie je ustanovené inak.
(2) Pravidlá organizácie doktorandského štúdia sú určené zákonom o vysokých školách[xxxviii] a sú konkretizované v smernici rektora (Vnútorný predpis č. 2/2008).
Čl. 42Záverečné ustanovenia
(1) Súčasťou tohto Študijného poriadku FMFI UK je Príloha 1: Minimálne počty kreditov, ktorých získanie treba preukázať v kontrolovaných etapách štúdia. a Príloha 2: Všeobecné pravidlá zápisu na štúdium, evidencie a kontroly študijných výsledkov na FMFI UK, ktoré sa vzťahujú na bakalárske a magisterské štúdium. Na doktorandské štúdium sa vzťahujú primerane. (2) Študijný poriadok FMFI UK nadobúda platnosť odo dňa schválenia Akademickým senátom UK 16.2.2009 a účinnosť prvým dňom mesiaca nasledujúceho po mesiaci, v ktorom bol schválený Akademickým senátom UK.
(3) Dňom nadobudnutia účinnosti tohto Študijného poriadku UK sa zrušuje Študijný poriadok FMFI UK v Bratislave, ktorý bol schválený dňa 15. decembra 2004.
doc. RNDr. Eduard Toman, CSc.predseda AS FMFI UK doc. RNDr. Ján Boďa, CSc.dekan FMFI UK prof. RNDr. Karol Mičieta, CSc.predseda AS UK doc. PhDr. František Gahér, CSc.rektor UK Príloha 1:Minimálne počty kreditov, ktorých získanie treba preukázať v kontrolovaných etapách štúdia. Kontrolná etapa štúdia Trojročné bakalárske študijné programy Trojročné magisterské študijné programy Dvojročné magisterské študijné programy na konci prvého semestra 20 kreditov 20 kreditov 20 kreditov na konci prvého roku štúdia 40 kreditov 40 kreditov 40 kreditov na konci druhého roku štúdia 80 kreditov 80 kreditov 80 kreditov na konci tretieho roku štúdia 120 kreditov 120 kreditov 100 kreditov na konci štvrtého roku štúdia 160 kreditov 160 kreditov 120 kreditov na konci piateho roku štúdia 180 kreditov 180 kreditov *** Príloha 2:Všeobecné pravidlá zápisu na štúdium, evidencie a kontroly študijných výsledkov na FMFI UK. Čl. 1Zápis na štúdium (1) Zápisom sa určuje vzťah medzi fakultou a študentom na obdobie aktuálneho akademického roka. Rozlišujú sa dva druhy zápisov: a) Zápis na štúdium podľa § 59 zákona o vysokých školách, na základe ktorého sa prijatý uchádzač o štúdium stáva študentom UK. b) Zápis do ďalšej časti študijného programu podľa § 70 ods. 1 písm. c) zákona o vysokých školách, keď si študent splnil povinnosti určené študijným programom alebo študijným poriadkom.(2) Zápis na štúdium je realizovaný:a) Vytvorením údajovej vety študenta v informačnom systéme študijnej agendy fakulty (ďalej len „ISŠAF“) a podľa potreby aj v listinnej podobe. Údajová veta obsahuje osobné údaje, údaje o univerzitnom preukaze študenta (ďalej len „UPŠ“), súhlas s poskytovaním údajov ďalším systémom. b) Určením predmetov, ktoré chce študent absolvovať v nadchádzajúcom období štúdia (akademický rok, resp. semester). Tieto údaje sa zapíšu do ISŠAF, do Výkazu o štúdiu (indexu) a do Protokolu o študijnom pláne študenta (vzor č.1). c) Odovzdaním UPŠ a jeho validáciou pre aktuálny akademický rok. Tento úkon je záverečnou časťou zápisu a vykoná sa len po úspešnom ukončení predchádzajúcich úkonov.(3) Zápis do ďalšej časti štúdia je realizovaný :a) Uzavretím predchádzajúcej časti štúdia v súlade so študijným plánom príslušného študijného programu. b) Kontrolou a vykonaním zmien v údajoch študenta (osobné údaje, údaje o UPŠ, súhlas s poskytovaním údajov ďalším systémom). c) Určením predmetov, ktoré chce študent absolvovať v nadchádzajúcom období štúdia, t.j. v akademickom roku, resp. počas semestra. Tieto údaje sa zapíšu do ISŠAF, do indexu a do Protokolu o študijnom pláne študenta. d) Validáciou UPŠ pre aktuálny akademický rok. Tento úkon je záverečnou časťou zápisu a vykoná sa len po úspešnom ukončení predchádzajúcich úkonov.(4) Pôsobnosť študijného oddelenia fakulty (ďalej len „ ŠO“):a) Výkonne zodpovedá za prípravu a priebeh zápisu. b) Predkladá študentovi Výkaz o plnení študijných povinností (vzor č. 4) za predchádzajúce obdobie, podpísané tlačivo zakladá do osobného spisu študenta. c) Realizuje zápis predmetov študijného plánu študenta do ISŠAF v súčinnosti so študentom alebo na základe jeho písomných podkladov, vyhotovuje Protokol o študijnom pláne študenta, ktorý sa ukladá do jeho spisu, vydá študentovi jeho kópiu a potvrdzuje údaje v indexe (dátum, pečiatka, podpis). d) Na žiadosť študenta realizuje zmeny v jeho študijnom pláne, vyhotovuje Protokol o zmene študijného plánu (vzor č. 2) a potvrdzuje údaje v indexe (dátum, pečiatka, podpis). e) Pripraví a odošle katedrám/učiteľom jednoznačné a kompletné zoznamy študentov zapísaných na jednotlivé predmety v aktuálnom semestri. Forma a spôsob odoslania je vnútornou záležitosťou fakulty.(5) Študent je povinný osobne sa zúčastniť zápisu, resp. môže sa nechať zastúpiť ním písomne splnomocnenou osobou s úradne overeným podpisom. (6) Študent alebo ním splnomocnená osoba:a) Podpisom potvrdí pravdivosť údajov vo Výkaze o plnení študijných povinností za predchádzajúce obdobie. b) Potvrdí pre aktuálny akademický rok/semester študijný plán podľa § 51 ods. 8 zákona o vysokých školách v súlade so študijným poriadkom fakulty (ďalej len „ŠPF“) a pravidiel a podmienok študijného plánu. c) Zapíše predmety študijného plánu v súlade s Protokolom o študijnom pláne alebo s Protokolom o zmene študijného plánu do indexu. V prípade rozporu sú rozhodujúce údaje v protokole podpísanom referentom študijného oddelenia a študentom.(7) Študent má právo do konca 3. týždňa výučbovej časti semestra (zimného/letného) jedenkrát požiadať ŠO o vykonanie úpravy svojho študijného plánu (zrušiť/zmeniť zapísané predmety z dôvodu rozvrhovej kolízie alebo z dôvodu zrušenia výučby predmetu, pri dodržaní pravidiel daných ŠPF). Úpravu študijného plánu vykoná študent osobne na ŠO. (8) Študent je povinný zapísať si predmety študijného plánu v súlade s Protokolom o zmene študijného plánu do indexu. V prípade rozporu sú rozhodujúce údaje v protokole podpísanom referentom študijného oddelenia a študentom. (9) Študent je povinný vykonať validáciu UPŠ na univerzitnom termináli do 24 hodín po prevzatí validačnej známky, keď je to technicky možné. Čl. 2Evidencia a kontrola študijných výsledkov (1) Pôsobnosť študijného oddelenia fakulty:a) Pripravuje tlačivo Výkaz o hodnotení predmetu (vzor č. 3), resp. podklady pre jeho elektronickú podobu tak, aby bolo prístupné katedrám, resp. ústavom alebo iným pracoviskám týždeň pred skončením výučbovej časti semestra. b) Spracúva Výkazy o hodnotení predmetov priebežne a bezprostredne po skončení skúškového obdobia alebo spracuje ich elektronickú podobu. c) Porovnáva údaje v ISŠAF s údajmi v indexe a vyhotoví Výkaz o plnení študijných povinností. Týka sa to najmä letného semestra. Po zimnom semestri prebieha detailná kontrola len u študentov 1. roka štúdia najneskôr do začiatku zápisu na nasledujúce obdobie.(2) Ak sa pri kontrole výsledkov štúdia zistia rozdielne údaje, alebo údaje chýbajú, ŠO zistené skutočnosti ohlási písomne na príslušnú katedru, resp. ústav alebo iné pracovisko. (3) Pôsobnosť katedry, resp. ústavu alebo iného pracoviska:a) Dodáva a aktualizuje na ŠO zoznam interných a externých učiteľov a ich podpisové vzory. b) Archivuje písomné práce študentov, ktoré sú súčasťou hodnotenia predmetu, v súlade s Registratúrnym poriadkom a registratúrnym plánom UK po dobu troch rokov. c) Vedúci katedry zabezpečí bezodkladnú nápravu a prijme opatrenia na odstránenie nedostatkov, ktoré ŠO zistí a oznámi mu chýbajúce alebo nesprávne uvedené údaje, ktoré boli zistené pri kontrole výsledkov štúdia.(4) Postavenie a úloha učiteľa:a) Predmet skúša zásadne učiteľ, ktorý sa podieľal na výučbe počas semestra. V zreteľa hodných prípadoch (ochorenie, dlhodobá neprítomnosť) na základe písomného odôvodnenia učiteľa prechádza zodpovednosť za hodnotenie a evidenciu na garanta predmetu, v prípade jeho ochorenia alebo dlhodobej neprítomnosti na prodekana pre študijné veci. b) Učiteľ vyžaduje od študenta, aby pri hodnotení/skúške predložil index a univerzitný preukaz študenta. V opačnom prípade skúšajúci nesmie skúšať, resp. vykonať hodnotenie. c) Ak je súčasťou hodnotenia študenta písomná forma, skúšajúci je povinný vo vopred dohodnutom termíne a dohodnutým spôsobom zverejniť jej výsledky na oznamovacej tabuli katedry, resp. na internete za podmienky dodržania ustanovení zákona o ochrane osobných údajov. Mená študentov a výsledky sa zverejňujú len v prípade ich písomného súhlasu. V opačnom prípade použije učiteľ kódy, ktoré im boli pridelené pri písaní testu a určí miesto a čas, kedy si študent môže dať hodnotenie zapísať do indexu. Výsledky písomnej časti skúšky musia byť oznámené a zapísané vo výkaze resp. do systému spravidla do piatich pracovných dní od času skončenia písomnej časti skúšky. d) Výsledok hodnotenia zapíše učiteľ do Výkazu o hodnotení predmetu, rešpektujúc údaj o riadnom, resp. o opravnom termíne. e) Identický výsledok hodnotenia zapíše učiteľ do indexu (k názvu predmetu pripíše hodnotenie, dátum a podpis). f) Výsledok hodnotenia predmetu Záverečná práca zapíše na základe hodnotenia vedúceho záverečnej práce do Výkazu o hodnotení predmetu a indexu garant študijného programu. g) Hodnotiaci učiteľ zabezpečí odovzdanie Výkazu o hodnotení predmetu na ŠO po vykonaní skúšky posledným študentom, najneskôr však štyri dni po ukončení skúškového obdobia. h) Hodnotiaci učiteľ je povinný poskytnúť ŠO úplný, vecne správny a zrozumiteľný Výkaz o hodnotení predmetu, ktorý sa zhoduje s údajmi a hodnotením v indexe. i) Hodnotiaci učiteľ je povinný uskutočňovať opravy v súlade so všeobecne záväznými predpismi a vnútornými predpismi UK. j) Štyri dni po skončení skúškového obdobia nie je možné robiť záznamy o vykonaných skúškach. k) UK vopred určí termín, v ktorom dôjde k uzatvoreniu databázy evidencie študijných výsledkov z úrovne RUK, po ktorom sa na fakulte nebudú môcť vykonávať už žiadne zmeny. V prípade mimoriadnych situácií môže fakulta požiadať rektora UK o vykonanie zmeny, ktorá musí byť zdôvodnená. l) Za nesplnenie povinnosti učiteľa podľa tejto časti nemôže byť študent žiadnym spôsobom sankcionovaný.(5) Povinnosti študenta:a) Študent je povinný priniesť si v deň hodnotenia alebo skúšky svoj index a univerzitný preukaz študenta, ktoré predloží hodnotiacemu/skúšajúcemu učiteľovi. Ak študent nepredloží index a univerzitný preukaz študenta, skúšajúci nesmie skúšať, resp. vykonať hodnotenie. b) Po splnení poslednej študijnej povinnosti v semestri alebo v akademickom roku je študent povinný najneskôr v štvrtý pracovný deň po ukončení príslušného skúšobného obdobia predložiť index na ŠO na kontrolu. Pri nesplnení tejto povinnosti môže fakulta vnútorným predpisom uložiť študentovi sankciu alebo začať disciplinárne konanie v zmysle ŠPF. (6) Predmet, ktorý má študent zapísaný a nie je záznam o jeho hodnotení, ohodnotí ŠO ako FX, ak uplynuli tri dni od ukončenia skúšobného obdobia. (7) Súčasťou tejto prílohy sú vzorové tlačivá:a) Protokol o študijnom pláne (vzor č. 1), b) Protokol o zmene študijného plánu (vzor č. 2), c) Výkaz o hodnotení predmetu (vzor č. 3), d) Výkaz o plnení študijných povinností (vzor č. 4). [i] §27 ods. 1 písm. a) zákona o vysokých školách [ii] § 57 zákona o vysokých školách. [iii] § 57 ods. 3 zákona o vysokých školách. Čl. 2 Vnútorného predpisu UK č. 2/2008 Smernica rektora UK Organizácia doktorandského štúdia na UK. [iv] § 57 ods. 5 zákona o vysokých školách. [v] § 58 ods. 2 zákona o vysokých školách. [vi] Čl. 52 ods. 3 Štatútu UK. [vii] § 58 ods. 6 zákona o vysokých školách. [viii] § 58 ods. 7 zákona o vysokých školách. [ix] Smernica rektora UK č. 2/1998 o nahliadaní do písomných materiálov, ktorými sa preveruje potrebná spôsobilosť pre vysokoškolské štúdium na fakultách, pre celoživotné vzdelávanie občanov alebo pre ďalšie vzdelávanie občanov na fakultách alebo súčastiach Univerzity Komenského v Bratislave. [x] § 58 ods. 8 zákona o vysokých školách. [xi] § 54a zákona o vysokých školách. [xii] § 20 ods. 1 písm. a) zákona o vysokých školách. [xiii] Vyhláška MŠ SR č. 614/2002 Z. z. o kreditovom systéme štúdia. [xiv] § 70 ods.1 písm. h) zákona o vysokých školách. [xv] Zákon č. 152/1998 Z. z. o sťažnostiach. [xvi] Alebo iný útvar poverený vedením študijnej agendy. [xvii] Vnútorný predpis UK č. 2/2008 Smernica rektora UK – Organizácia doktorandského štúdia na Univerzite Komenského v Bratislave. [xviii] § 7 ods. 1 písm. b) vyhlášky MŠ SR č. 614/2002 Z. z. o kreditovom systéme štúdia. [xix] § 51 ods. 2 zákona o vysokých školách. [xx] § 51 ods. 4 zákona o vysokých školách. [xxi] § 67 ods. 3 zákona o vysokých školách. [xxii] čl. 21 ods. 1 tohto predpisu [xxiii] čl. 26 tohto predpisu [xxiv] § 66 ods. 1 písm. c) zákona o vysokých školách, čl. 23 ods. 4 tohto predpisu [xxv] čl. 23 ods. 4 tohto predpisu [xxvi] Vyhláška MŠ SR č. 614/2002 Z. z. o kreditovom systéme štúdia. [xxvii] čl. 20 ods. 2 a 3 tohto predpisu [xxviii] čl. 29 tohto predpisu [xxix] Vnútorný predpis UK č. 2/2008 Smernica rektora UK – Organizácia doktorandského štúdia na Univerzite Komenského v Bratislave. [xxx] Vnútorný predpis UK č. 4/2008 Úplne znenie Smernice rektora UK č. 5/2005 o základných náležitostiach záverečných prác na UK v Bratislave v znení Dodatku č. 1 (Vnútorného predpisu UK č. 7/2006) a v znení vnútorného predpisu UK č. 2/2008 Smernice rektora UK v Bratislave Organizácia doktorandského štúdia na UK. [xxxi] Vnútorný predpis UK č. 4/2008 Úplne znenie Smernice rektora UK č. 5/2005 o základných náležitostiach záverečných prác na UK v Bratislave v znení Dodatku č. 1 (Vnútorného predpisu UK č. 7/2006) a v znení vnútorného predpisu UK č. 2/2008 Smernice rektora UK v Bratislave Organizácia doktorandského štúdia na UK. [xxxii] § 63 ods. 3 zákona o vysokých školách. [xxxiii] § 63 ods. 4 zákona o vysokých školách. [xxxiv] § 65 ods. 1 zákona o vysokých školách [xxxv] § 65 ods. 2 zákona o vysokých školách [xxxvi] Zákon č. 311/2001 Z. z. Zákonník práce v znení neskorších predpisov. [xxxvii] Vnútorný predpis č. 2/2007, Smernica rektora Zásady rigorózneho konania na UK. [xxxviii] § 54 zákona o vysokých školách. Študijný poriadok vo formáte PDF Zodpovednosť za obsah: prodekanka pre pregraduálne štúdium, Posledná aktualizácia: 08.09.2009Tlač PDF